Document ID: 31995R0299

Komisijos Reglamentas (EB) Nr. 299/95
1995 m. vasario 14 d.
iš dalies keičiantis Reglamentą (EEB) Nr. 584/75 dėl reikalavimų grąžinti pasiūlymo galiojimą užtikrinantį užstatą dėl eksporto grąžinamųjų išmokų už ryžius
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. birželio 21 d. Tarybos reglamentą (EEB) Nr. 1418/76 dėl bendro ryžių rinkos organizavimo [1] su paskutiniais pakeitimais, padarytais Reglamentu (EB) Nr. 1869/94 [2], ypač į jo 17 straipsnį,
kadangi Komisijos reglamento (EEB) Nr. 584/75 [3] su paskutiniais pakeitimais, padarytais Reglamentu (EEB) Nr. 409/90 [4], 2 straipsnyje nustatytas pasiūlymų teikimo būdas; kadangi tas būdas galėtų būti patobulintas atsižvelgiant į modernias ryšio priemones;
kadangi minėto reglamento 7 straipsnyje nustatyti reikalavimai dėl pasiūlymo galiojimą užtikrinančio užstato grąžinimo; kadangi tais atvejais, kai pasiūlymas priimamas, tas užstatas gali būti grąžintas nemažinant sistemos veiksmingumo, jeigu konkurso laimėtojas pateikia įrodymą, kad eksporto licencijai išduoti reikalingas užstatas buvo pateiktas;
kadangi šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 584/75 iš dalies keičiamas taip:
1. 2 straipsnyje:
a) 1 dalis pakeičiama taip:
"1. Rašytinius pasiūlymus valstybės narės kompetentingai institucijai galima įteikti asmeniškai arba nusiųsti jai raštu bet kuriomis nuotolinio ryšio priemonėmis.";
b) 5 dalis pakeičiama taip:
"5. Pateikus pasiūlymą jo atsiimti negalima."
2. 7 straipsnis pakeičiamas taip:
"7 straipsnis
Pasiūlymo galiojimą užtikrinantis užstatas grąžinamas:
a) kai pasiūlymas nebuvo priimtas;
b) kai konkurso laimėtojas pateikia įrodymą, kad Komisijos reglamento (EEB) Nr. 891/89 [5] 12 straipsnyje numatytas užstatas buvo pateiktas.
Išskyrus force majeure atvejus, kai nesilaikoma 2 straipsnio 3 dalies b punkte nurodyto įsipareigojimo, pasiūlymo galiojimą užtikrinantis užstatas negrąžinamas."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1995 m. vasario 14 d.

Labels: 2
11
17
10
3